  Григорий Фомин Анжелика Тихонова корреспондент 2021-тӥ арын коньывуонэ ортчем Калыкез огъяросси гожъян-чотанлы нырысь-валысь йылпумъянъёсъя, Удмуртиын берло дас ар ӵоже калыктэм гуртъёслэн лыдзы трослы йылӥз. Озьы, 1 сюрс 964 гуртъёс пӧлысь 195-аз одӥг улӥсез но ӧй вал. Со сярысь Удмуртстат ивортӥз. Тужгес трос калыктэм гуртъёс Кез (23), Балезино (21), Эгра (16), Якшур-Бӧдья (14) но Красногорск (10) ёросъёсын пумиськизы. Балезино ёросын Сенькачум но Лебеди гуртъёс буш кылизы, Эгра ёросын – Новоглаз, Каракулино ёросын – Кудекса, Кизнер ёросын – Кузнерка но Уч-Пучто, Кез ёросын Абросята, Юклята, Балуй, Ниж-Пинькай, Тылошур но Шуралуд, Можга ёросын – Бурмакино, Минчогурт, Вуж Карамбай, Сюмси ёросын – Ходыри, Ува ёросын – Зиновей но Эресьтэм, Якшур-Бӧдья ёросын – Иннакейпочинка (Артемьевцы), Яр ёросын – Луза, Шаркан ёросын – Шегъянпочинка. Пусъём, 2010-тӥ арын ортчем гожъян-чотанъя, Удмуртиын 1 сюрс 968 гурт пӧлысь 122-аз улӥсез ӧй вал. 2021-тӥ арын лыдъян-чотанлы быдэсак йылпумъянъёс 2022-тӥ ар пумын лэсьтозы. Гудырикошконэ калыклэн лыдыз, выжыез но кытын улэмзы, кытын ужамзы, коркаослэн лыдзы но быдӟалазы сярысь люкам иворез шараялозы. Куарусёнэ калыклэн арлыдыз, дышетскемез, гражданствоез, йӧслыкез, кылъёсты тодэмез сярысь тодэтъёсты поттозы. Тодэ вайытом, 2021-т арын арын нырысьсэ лыдъян-гожъян онлайн амалэн но мынӥз.  Тегъёс: лыдъян-гожъян Удмуртия гурт Удмуртстат  